Argentyne ampertjies All Blacks se baas | Netwerk24
Deur Sportredaksie 20 Julie 2019 22:31
As jy die kans kry om die All Blacks te klop, moet jy daardie geleentheid met albei hande aangryp.
Beauden Barrett, losskakel van die All Blacks, probeer verby Nicolas Sanchez, sy eweknie van Argentinië, kom. Foto: Getty Images
Nieu-Seeland het Argentinië Saterdag met 20-16 in Buenos Aires geklop, maar slaak seker 'n sug van verligting dat dié wedstryd in die Rugbykampioenskap nie vyf minute langer aangehou het nie. Want dan het die All Blacks waarskynlik hul agterente gesien.
Die Argentyne het met speeltyd verstreke 'n lynstaan 5 m van die Nieu-Seelanders se doellyn gekry, maar kon dit nie gebruik om 'n rolmaalbeweging van stapel stuur om die wenpunte aan te teken nie.
Argentinië het egter ook ander kanse gehad om die wedstryd te beklink, maar 'n hanteerfout hier en 'n swak aangee daar het die tuisspan duur te staan gekom.
Ja, dit was 'n All Black-span met groentjies in, maar spelers soos Brodie Retallick, Beauden Barrett en Ben Smith is tog van die planeet se voorste rugbyspelers.
Die besoekers se plaasvervangerhaker, Liam Coltman, het 'n slag of wat omgekeerde besit bewerkstellig, maar dit was die Argentyne wat die meeste van die speelwerk gedoen het.
*Puntemakers: Nieu-Seeland 20 (20): Drieë: Ngani Laumape, Brodie Retallick. Doelskoppe: Beauden Barrett (2). Strafdoele: Barrett (2).
Argentinië 16 (9): Drie: Emiliano Boffelli. Doelskop: Nicolas Sanchez. Strafdoele: Sanchez (2), Boffelli.